Covid-19 moontlik nié van China afkomstig – ambassadeurChina se ambassadeur in Suid-Afrika, Lin Songtian (Foto: Jonisayi Maromo/ANA) Lin Songtian, China se ambassadeur in Suid-Afrika, glo sy land behoort nie alleen aanspreeklik gehou te word vir die gevreesde nuwe koronavirus bekend as Covid-19 nie. Dit is omdat daar volgens hom geen bewyse is dat dié virus van China afkomstig is nie. Lin het joernaliste Vrydagoggend in Pretoria toegespreek nadat die departement van gesondheid Donderdag die eerste bevestigde geval in Suid-Afrika aangekondig het. Lin het gesê hoewel die eerste geval in Wuhan, China, aangemeld is, beteken dit nie noodwendig dat die virus van dié land afkomstig is nie, aangesien wetenskaplikes steeds spook om die oorsprong van Covid-19 te bepaal. “Tot dusver toon studies deur wetenskaplikes in lande soos die VSA, Europa en Japan dat die oorsprong van die nuwe koronavirus steeds onduidelik is. Maar ons het opgemerk dat sommige mense met ŉ agenda China daarvan beskuldig dat dié land die oorsprong van die nuwe koronavirus is of selfs dat die virus in China vervaardig is,” het hy gesê. Volgens Lin behoort geen land hom van Covid-19 te distansieer nie. “Geen land kan alleen teen die epidemie veg nie. Wat ons behoort te doen is om die verantwoordelikheid te deel. Dit is deel van ŉ wêreldwye stryd tussen mens en natuur.” Lin het gesê dit is verstaanbaar dat die Suid-Afrikaanse regering sy burgers uit Wuhan repatrieer, maar beklemtoon dat China alle pogings aanwend om die verspreiding van die virus hok te slaan. Die ambassadeur het Suid-Afrikaners gemaan om nie nou te reis nie. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.